ნიკოლოზ თუშაბრამიშვილი

ნიკოლოზ (ნიკა) დავითის ძე თუშაბრამიშვილი (დ. 9 იანვარი, 1958, თბილისი, — გ. 15 ნოემბერი, 2025) — ქართველი არქეოლოგი, ისტორიის მეცნიერებათა დოქტორი (1994).
 ბიოგრაფია 
დაიბადა არქეოლოგ დავით თუშაბრამიშვილის ოჯახში. დაამთავრა თბილისის სახელმწიფო უნივერსიტეტის აღმოსავლეთმცოდნეობის ფაკულტეტი (1979), თბილისის სახელმწიფო უნივერსიტეტის ასპირანტურა (ისტორიის ფაკულტეტი, არქეოლოგია — ძველიქვის ხანა; 1984). 1979–1981 წლებში მუშაობდა საქართველოს სსრ ძეგლთა დაცვის მთავარ სამმართველოს არქეოლოგიის განყოფილებაში, 1983–2005 წლებში — უფროს მეცნიერ-თანამშრომელად თბილისის სახელმწიფო უნივერსიტეტის არქეოლოგიის და კულტურის ისტორიის კათედრებზე, 1988–1992 და 2003–2004 წლებში — არქეოლოგიური კვლევის ცენტრში, 1992–2018 წლებში — საქართველოს სახელმწიფო მუზეუმში (2005 წლიდან — საქართველოს ეროვნული მუზეუმი), 2019 წლიდან — ასოცირებულ მეცნიერ-თანამშრომელად საქართველოს ეროვნული მუზეუმში. 

2009 წლიდან იყო ილიას სახელმწიფო უნივერსიტეტის სრული პროფესორი. სხვადასხვა დროს იყო კომპანია BP-ის ექსპერტ-კონსულტანტი, საქართველოს კულტურული მემკვიდრეობის დაცვის ეროვნული სააგენტოს არქეოლოგიური კომისიის, საქართველოს მეცნიერებათა აკადემიის პრეზიდიუმთან არსებული საქართველოს (კავკასიის) მოსახლეობის გენოფონდის შემსწავლელი კომისიის, რამდენიმე არქეოლოგიური პერიოდული გამოცემის სარედაქციო კომისიის წევრი. 

თუშაბრამიშვილმა დიდი როლი ითამაშა საქართველოში ქვის ხანის არქეოლოგიის ახალი ეტაპის შექმნაში. შეისწავლა 200-ზე მეტი არქეოლოგიური ძეგლი, მათ შორის, უნდოს კლდე, ბონდის მღვიმე, მარტვილის კანიონის არქეოლოგიური ზონა, ზიარის სადგომი. მნიშვნელოვანი წვლილი შეიტანა ჭიათურის არქეოლოგიური ტურიზმის განვითარებაში.

თუშაბრამიშვილი დაინტერესებული იყო ალპინიზმით. 1980–1984 წლებში იყო საქართველოს სსრ ალპინისტური ნაკრების წევრი, 1979–1992 წლებში — საბჭოთა კავშირის სამთო მაშველთა ჯგუფის წევრი. მიღებული ჰქონდა სპორტული ვერცხლის (1982) და ბრინჯაოს მედლები ალპინიზმში (1983–1984) სსრკ ჩემპიონატებში.

რესურსები ინტერნეტში

კატეგორია:დაბადებული 9 იანვარი
კატეგორია:დაბადებული 1958
კატეგორია:გარდაცვლილი 15 ნოემბერი
კატეგორია:გარდაცვლილი 2025
კატეგორია:ქართველი არქეოლოგები
კატეგორია:ქართველი მთამსვლელები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:თბილისში დაბადებულები
ნიკოლოზ